Na temelju članka 18. stavak 1. točka 1. Statuta Hrvatske odvjetničke komore

(Narodne novine, broj: 115/13, 64/18 i 67/19), u svezi s člankom 153. Statuta Hrvatske odvjetničke komore, Upravni odbor Hrvatske odvjetničke komore na sjednici održanoj 17. ožujka 2022., donio je

**PRAVILNIK O RADU CENTRA ZA MIRENJE I POSTUPKU MIRENJA**

# OPĆE ODREDBE

Članak 1.

Ovaj Pravilnik uređuje ustroj i organizaciju Centra za mirenje pri Hrvatskoj odvjetničkoj komori (dalje: Centar), pokretanje i tijek postupka mirenja, način odabira izmiritelja, te prava i obveze stranaka u postupku mirenja, sve sukladno Zakonu o mirenju (NN 18/2011)

# ZNAČENJE POJMOVA

Članak 2.

**Mirenje** je izvansudski način rješavanja sporova, uz pomoć jednog ili više izmiritelja koji strankama pomažu postići dogovor i nagodbu u predmetu spora.

**Izmiritelj** je odvjetnik-ovlašteni izmiritelj s liste izmiritelja HOK-a koji na temelju sporazuma stranaka provodi postupak mirenja, a nije u sukobu interesa obzirom na predmet spora i druge značajke spora.

**Sazivatelj** je odvjetnik-ovlašteni izmiritelj s liste izmiritelja HOK-a koji provodi postupak sazivanja mirenja.

**Sazivanje mirenja** je postupak koji prethodi postupku mirenja, a u kojem sazivatelj kontaktira stranke i u ime Centra organizira provođenje postupka mirenja.

**Lista izmiritelja** je popis odvjetnika-ovlaštenih izmiritelja koji se vodi u Centru.

**Stranke** su sudionici postupka mirenja koji se provodi pred Centrom, a koje rješavaju spor uz pomoć izmiritelja.

**Sporazum o mirenju** je sporazum koji potpisuju stranke i izmiritelj, a koji sadrži osnovna pravila postupka mirenja, prava i obveze stranaka te način naknade troškova postupka mirenja. **Izjava o povjerljivosti** je izjava koju potpisuju svi sudionici postupka mirenja, a kojom se uređuje tajnost podataka u postupku.

**Odvojeni sastanci** su sastanci koje izmiritelj održava sa svakom strankom posebno.

**Nagodba** je sporazum stranaka o predmetu spora kojom stranke okončavaju spor.

# USTROJSTVO I ORGANIZACIJA CENTRA ZA MIRENJE

Članak 3.

Centar je ustrojen posebnom odlukom Skupštine HOK-a i djeluje pri HOK . Tijela Centra su: Upravni odbor Centra (dalje: UO Centra) i Tajnik. UO Centra upravlja radom Centra.

UO Centra čine tri odvjetnika. Članove Upravnog odbora Centra kao i predsjednika Centra imenuje Upravni odbor HOK na vrijeme od tri godine. UO Centra imenuju tajnika Centra na vrijeme od 3 godine.

# POKRETANJE POSTUPKA MIRENJA

Članak 4.

Postupak mirenja pokreće se prijedlogom jedne ili više stranaka ili temeljem suglasnog prijedloga svih stranaka.

Prijedlog mogu podnijeti sve domaće i strane, fizičke i pravne osobe koje mogu biti stranke u parničnom i izvanparničnom postupku i to: poštom, na zapisnik u prostorijama Centra ili epoštom. Prijedlog mora sadržavati podatke o strankama i naznaku predmeta spora.

Odmah po primitku prijedloga, Centar će ga dostaviti drugoj strani i pozvati ju da se u roku od 15 dana od primitka izjasni prihvaća li postupak mirenja.

Postupak mirenja započinje kad u Centar pristigne zadnja potpisana izjava stranaka o pristanku na postupak mirenja.. Postupak se provodi u prostorijama HOK-a , uz prethodni dogovor oko prostora i termina.

U postupcima u kojima je moguće riješiti spor u odnosu na samo neke od stranaka ili u odnosu na dio predmeta spora, nepostojanje suglasnosti svih stranaka spora nije zapreka za pokretanje postupka mirenja.

# ODABIR IZMIRITELJA

Članak 5.

Postupak mirenja provodi jedan ili više izmiritelja koje suglasno određuju stranke s liste izmiritelja Centra.

Ako stranke ne postignu suglasnost o odabiru osobe izmiritelja u roku 15 dana od dana početka postupka mirenja, izmiritelja će odrediti predsjednik Centra.

Sazivatelj može biti imenovan izmiriteljem.

# POSTUPAK MIRENJA

Članak 6.

Postupak mirenja je dobrovoljan, povjerljiv i nije javan.

Članak 7.

Nakon odabira osobe izmiritelja, stranke potpisuju sporazum o mirenju koji sadrži osnovna načela i pravila postupka mirenja i izjavu o povjerljivosti.

Izjavu o povjerljivosti potpisuju i ostali sudionici u postupku.

Članak 8.

Postupak mirenja vodi se u prostorijama HOK-a ili u drugim prostorijama koje HOK osigura u svrhu provođenja postupka mirenja.

# PRAVILA O POSTUPANJU IZMIRITELJA

Članak 9.

Izmiritelj, u skladu s mjerodavnim propisima, vodi postupak mirenja, poštujući načelo nepristranosti, povjerljivosti i nejavnosti.

Izmiritelj je dužan, odmah po imenovanju upoznati stranke sa svim okolnostima koje bi mogle biti prepreka njegovoj nepristranosti.

Ako se tijekom postupka mirenja pojave okolnosti koje bi mogle biti prepreka njegovoj nepristranosti, izmiritelj će bez odgađanja o tome obavijestiti stranke i povući se iz postupka mirenja, osim ako se stranke ne dogovore drugačije. U tom slučaju predsjednik Centra će odmah, a najkasnije u roku od 8 dana imenovati novog izmiritelja koji će nastaviti započeti postupak mirenja.

Na zahtjev stranaka, odnosno uz njihovu suglasnost, u postupku mirenja uz izmiritelja može sudjelovati i neka druga osoba kao suizmiritelj.

Izmiritelj nije ovlašten, bez izričite suglasnosti jedne stranke dostaviti drugoj stranci isprave niti podatke koje u postupku mirenja stranke nisu izravno razmijenile.

Tijekom postupka mirenja ne vodi se službeni zapisnik te se ne prave zvučni, slikovni niti bilo koji drugi zapisi.

Izmiritelj i stranke tijekom postupka mirenja mogu voditi bilješke, ali samo za svoje potrebe.

Izmiritelj je nakon okončanja postupka dužan strankama vratiti sve dokumente koje su mu stranke tijekom postupka predale i pri tome ne smije zadržati preslike dokumenata.

Sva pravila o postupanju izmiritelja na jednak se način primjenjuju na sazivatelja i suizmiritelja.

Članak 10.

Izmiritelj je ovlašten održavati sastanke s objema strankama istodobno, iIi odvojene sastanke sa svakom strankom posebno.

Izmiritelj, u skladu s pravilima struke, u svakom postupku mirenja zasebno odlučuje hoće li i u kojem će trenutku održavati odvojene sastanke.

Informacije iznesene na odvojenim sastancima izmiritelj može prenijeti drugoj stranci samo uz izričitu suglasnost stranke.

Članak 11.

Ako se stranke drugačije ne dogovore, izmiritelj ne može biti osoba koja je bila sudac, arbitar ili zastupnik stranaka u sporu koji je predmet postupka mirenja.

# ZASTUPANJE STRANAKA U POSTUPKU

Članak 12.

U postupku mirenja stranke mogu zastupati odvjetnici, a po potrebi, uz suglasnost stranaka u postupku mirenja mogu sudjelovati vještaci i druge stručne osobe.

U slučaju kada uz stranke i izmiritelja sudjeluju i druge osobe u postupku mirenja, iste potpisuju izjavu o povjerljivosti u trenutku uključenja u postupak.

# DOVRŠENJE POSTUPKA MIRENJA

Članak 13.

Mirenje je dovršeno:

1. ako je jedna stranka Centru i/ili izmiritelju dostavila pisanu izjavu o odustajanju od postupka mirenja, osim ako u postupku i nakon odustanka jedne stranke sudjeluju još dvije ili više stranaka koje su voljne nastaviti postupak mirenja,

1. odlukom izmiritelja da se postupak mirenja obustavlja zbog toga što daljnje nastojanje da se postigne mirno rješenje spora više nije svrhovito. Takvu odluku izmiritelj donosi, u pravilu nakon što je o tome strankama bila dana mogućnost da se izjasne,

1. ako se nagodba ne sklopi u roku od 60 dana od početka mirenje, a stranke ovaj rok sporazumno nisu produžile,

1. sklapanjem nagodbe u postupku mirenja, kojom stranke okončavaju svoj spor.

Mirenje se, osim u slučajevima predviđenim zakonom, okončava i temeljem odluke predsjednika Centra, ako stranke ne podmire troškove postupka u skladu s odredbama sporazuma o mirenju.

# NAGODBA U POSTUPKU MIRENJA

Članak 14.

Izmiritelj na zahtjev stranaka može sudjelovati u sastavljanju nagodbe i predložiti njezin sadržaj strankama.

Nagodba sklopljena u postupku mirenja obvezuje stranke koje su ju sklopile. Ako su nagodbom stranke preuzele određene obveze, one su ih dužne pravodobno izvršiti.

Nagodba koja je sklopljena u postupku mirenja je ovršna isprava ako je u njoj utvrđena određena obveza na činidbu o kojoj se stranke mogu nagoditi te ako sadrži izjavu obvezanika o neposrednom dopuštenju ovrhe (klauzulu ovršnosti).

Stranke se mogu sporazumjeti i da se nagodba sastavi u obliku javnobilježničkog akta ili sudske nagodbe.

# POVJERLJIVOST

Članak 15.

Izmiritelj je dužan u odnosu na treće osobe čuvati povjerljivima sve informacije o postupku mirenja, osim ako je posebnim zakonom drugačije propisano ili ako je davanje informacija nužno radi ovrhe same nagodbe.

Odredbe stavka 1. ovog članka na odgovarajući način se primjenjuju i na stranke te druge osobe koje su u postupku mirenja sudjelovale u bilo kojem svojstvu.

# DOPUŠTENOST DOKAZA

Članak 16.

Ako se stranke ili druge osobe koje sudjeluju u postupku mirenja nisu drugačije sporazumjele, ne mogu se u arbitražnom, sudskom ili bilo kojem drugom postupku pozivati na činjenice i pravne radnje iz postupka mirenja, bez obzira na njihov oblik ili predlagati kao dokaz, a naročito na:

1. činjenicu da je jedna od stranaka predlagala ili prihvatila mirenje,

1. izjave o činjenicama ili prijedloge koje su stranke u postupku iznosile, kao niti spremnost jedne stranke da tijekom postupka prihvati izneseni prijedlog,

1. priznanje zahtjeva ili činjenica iznesenih tijekom postupka, ako takva očitovanja nisu sastavni dio nagodbe,

1. isprave koje su pripremljene isključivo za potrebe postupka mirenja, osim ako je Zakonom o mirenju utvrđeno da je njihovo iznošenje nužno radi provedbe sklopljene nagodbe ili ovrhe.

U sudskom, arbitražnom ili drugom postupku navedeni dokazi odbacit će se kao nedopušteni. Iznimno, podaci i informacije iz stavka 1. ovog članka mogu se u postupku pred arbitražom, sudom ili drugim državnim tijelom otkriti ili upotrijebiti u dokazne svrhe samo ako je to:

1. nužno zbog zaštite javnog poretka i samo pod uvjetom i u opsegu koji zahtjeva zakon,

ili

1. potrebno za provedbu ili ovrhu nagodbe.

Osoba koja postupi suprotno odredbama ovog članka, odgovorna je za štetu koju time prouzroči.

Ako se stranke nisu drugačije sporazumjele, izmiritelj i osobe koje sudjeluju u postupku mirenja u bilo kojem svojstvu, ne mogu biti prisiljene svjedočiti u arbitražnom, sudskom ili bilo kojem drugom postupku vezano za informacije i podatke koji proizlaze iz postupka mirenja ili su s njim povezani.

# UČINAK NA ZASTARNE ROKOVE

Članak 17.

Pokretanjem postupka mirenja zastara se prekida.

Ako se mirenje okonča bez zaključenja nagodbe, smatra se da prekida nije bilo.

Iznimno od odredbe stavka 2. ovoga članka, ako u roku od 15 dana od dovršetka mirenja, stranke podnesu tužbu ili poduzmu drugu radnju pred sudom ili drugim nadležnim tijelom radi utvrđivanja, osiguranja ili ostvarenja tražbine, smatrat će se da je zastara prekinuta trenutkom pokretanja postupka mirenja.

Ako je posebnim propisom određen rok za podnošenje tužbe, taj rok ne teče dok mirenje traje, a započet će ponovno teći istekom petnaestog dana od dovršetka mirenja

# ODNOS PREMA DRUGIM POSTUPCIMA U ISTOM SPORU

Članak 18.

Ako su se stranke koje su se sporazumjele o provođenju mirenja izričito obvezale da tijekom određenog vremenskog razdoblja ili do nastupanja točno određenog uvjeta neće pokretati ili nastavljati sudske, arbitražne ili druge postupke, takav sporazum ima obvezujući učinak. U tom slučaju, sud, arbitri ili druga tijela kod kojih se pokrene postupak odbacit će na zahtjev druge strane akt kojim se postupak pokreće ili nastavlja prije nastupa uvjeta iz ovog članka.

# TROŠKOVI

Članak 19.

Svaka stranka sama snosi svoje troškove postupka, poput troškova zastupanja u postupku, izvođenja dokaza i sl., osim ako se stranke drugačije dogovore.

Troškove postupka mirenja pred Centrom, prema Centru i izmiritelju, stranke snose na jednake dijelove, osim ako se stranke drugačije dogovore.

Izmiritelj svoju naknadu za rad naplaćuje temeljem Tbr. 30. toč. 1. Tarife o nagradama i naknadi troškova za rad odvjetnika (dalje: Tarifa). Izmiritelj ima pravo povisiti ili sniziti svoju naknadu za rad u skladu s Tbr. 37. Tarife, osim ako se stranke drugačije dogovore. Sastav nagodbe, odnosno sudjelovanje u sastavu nagodbe izmiritelj naplaćuje temeljem Tbr.

29. Tarife.

# ARHIVA PREDMETA CENTRA

Članak 20.

Arhivu predmeta Centra čine akti u postupku mirenja i to:

1. Sporazum o pokretanju postupka mirenja, uz punomoći zastupnika

1. pozivi svim sudionicima u postupku mirenja,

1. Izjave o povjerljivosti,

1. akt kojim je postupak mirenja dovršen i

1. primjerak sklopljene Nagodbe.

# UPISNICI

Članak 21.

Centar vodi Upisnik mirenja.

Upisnik mirenja sadrži:

1. redni broj prijedloga (Pr-broj/godina-Mir),

1. imena /naziv/ stranaka,

1. podaci o izmiritelju,

1. nadnevak primitka prijedloga,

1. nadnevak otpreme prijedloga protivnoj strani,

1. nadnevak primitka Izjave o prihvaćanju mirenja pred Centrom,

1. rezultat mirenja.

# ZAKLJUČNE ODREDBE

Članak 22.

Izmiritelji su dužni u svojem radu pridržavati se odredbi Etičkog kodeksa izmiritelja Centra za mirenje HOK.

 Članak 23.

Ovaj Pravilnik objavit će se na internetskoj stranici Hrvatske odvjetničke komore, a stupa na snagu osmog dana od objave na internetskim stranicama HOK-a, kojim danom prestaje važiti Pravilnik o radu Centra za mirenje od 17. listopada 2009. godine.

Broj: 153/2022-2

Zagreb, 17. ožujka 2022.

HRVATSKA ODVJETNIČKA KOMORA

Predsjednik

Josip Šurjak, v.r.